לק"י, ח בשבט תשע"ו

על העבדות הטבעית והעבדות החוקית

שמות כא (א) וְאֵלֶּה הַמִּשְׁפָּטִים אֲשֶׁר תָּשִׂים לִפְנֵיהֶם:
(ב) כִּי תִקְנֶה עֶבֶד עִבְרִי שֵׁשׁ שָׁנִים יַעֲבֹד וּבַשְּׁבִעִת יֵצֵא לַחָפְשִׁי חִנָּם:
(ג) אִם בְּגַפּוֹ יָבֹא בְּגַפּוֹ יֵצֵא אִם בַּעַל אִשָּׁה הוּא וְיָצְאָה אִשְׁתּוֹ עִמּוֹ:
(ד) אִם אֲדֹנָיו יִתֶּן לוֹ אִשָּׁה וְיָלְדָה לּוֹ בָנִים אוֹ בָנוֹת הָאִשָּׁה וִילָדֶיהָ תִּהְיֶה לַאדֹנֶיהָ וְהוּא יֵצֵא בְגַפּוֹ:
(ה) וְאִם אָמֹר יֹאמַר הָעֶבֶד אָהַבְתִּי אֶת אֲדֹנִי אֶת אִשְׁתִּי וְאֶת בָּנָי לֹא אֵצֵא חָפְשִׁי:
(ו) וְהִגִּישׁוֹ אֲדֹנָיו אֶל הָאֱלֹהִים וְהִגִּישׁוֹ אֶל הַדֶּלֶת אוֹ אֶל הַמְּזוּזָה וְרָצַע אֲדֹנָיו אֶת אָזְנוֹ בַּמַּרְצֵעַ וַעֲבָדוֹ לְעֹלָם:

ויקרא כה (לט) וְכִי יָמוּךְ אָחִיךָ עִמָּךְ וְנִמְכַּר לָךְ לֹא תַעֲבֹד בּוֹ עֲבֹדַת עָבֶד:
(מ) כְּשָׂכִיר כְּתוֹשָׁב יִהְיֶה עִמָּךְ עַד שְׁנַת הַיֹּבֵל יַעֲבֹד עִמָּךְ:
(מא) וְיָצָא מֵעִמָּךְ הוּא וּבָנָיו עִמּוֹ וְשָׁב אֶל מִשְׁפַּחְתּוֹ וְאֶל אֲחֻזַּת אֲבֹתָיו יָשׁוּב:
(מב) כִּי עֲבָדַי הֵם אֲשֶׁר הוֹצֵאתִי אֹתָם מֵאֶרֶץ מִצְרָיִם לֹא יִמָּכְרוּ מִמְכֶּרֶת עָבֶד:
(מג) לֹא תִרְדֶּה בוֹ בְּפָרֶךְ וְיָרֵאתָ מֵאֱלֹהֶיךָ:

דברים טו (יב) כִּי יִמָּכֵר לְךָ אָחִיךָ הָעִבְרִי אוֹ הָעִבְרִיָּה וַעֲבָדְךָ שֵׁשׁ שָׁנִים וּבַשָּׁנָה הַשְּׁבִיעִת תְּשַׁלְּחֶנּוּ חָפְשִׁי מֵעִמָּךְ:
(יג) וְכִי תְשַׁלְּחֶנּוּ חָפְשִׁי מֵעִמָּךְ לֹא תְשַׁלְּחֶנּוּ רֵיקָם:
(יד) הַעֲנֵיק תַּעֲנִיק לוֹ מִצֹּאנְךָ וּמִגָּרְנְךָ וּמִיִּקְבֶךָ אֲשֶׁר בֵּרַכְךָ יְדֹוָד אֱלֹהֶיךָ תִּתֶּן לוֹ:
(טו) וְזָכַרְתָּ כִּי עֶבֶד הָיִיתָ בְּאֶרֶץ מִצְרַיִם וַיִּפְדְּךָ יְדֹוָד אֱלֹהֶיךָ עַל כֵּן אָנֹכִי מְצַוְּךָ אֶת הַדָּבָר הַזֶּה הַיּוֹם:
(טז) וְהָיָה כִּי יֹאמַר אֵלֶיךָ לֹא אֵצֵא מֵעִמָּךְ כִּי אֲהֵבְךָ וְאֶת בֵּיתֶךָ כִּי טוֹב לוֹ עִמָּךְ:
(יז) וְלָקַחְתָּ אֶת הַמַּרְצֵעַ וְנָתַתָּה בְאָזְנוֹ וּבַדֶּלֶת וְהָיָה לְךָ עֶבֶד עוֹלָם וְאַף לַאֲמָתְךָ תַּעֲשֶׂה כֵּן:
(יח) לֹא יִקְשֶׁה בְעֵינֶךָ בְּשַׁלֵּחֲךָ אֹתוֹ חָפְשִׁי מֵעִמָּךְ כִּי מִשְׁנֶה שְׂכַר שָׂכִיר עֲבָדְךָ שֵׁשׁ שָׁנִים וּבֵרַכְךָ יְדֹוָד אֱלֹהֶיךָ בְּכֹל אֲשֶׁר תַּעֲשה:

אריסטו, פוליטיקה א, עמ' 25: לא רק מין ההכרח אלא גם מן המועיל שיהיו שולטים ונשלטים ויש שהובחנו להיות שליטים ויש כאלו הובחנו להיות נשלטים... ככל שהנשלטים יותר טובים השלטון יותר טוב.. 
למשל, השלטון על אדם טוב יותר טוב מאשר השלטון על חיה. באשר לכולם גלוי שטבעי ומועיל הוא שישלט הגוף ע"י הנפש והחלק הסביל ע"י השכל והחלק הדברי, וששלטון שוה או מהופך מזיק בהחלט. ושוב נמצא אות וסימן ביחס שבין האדם ושאר בעלי החיים. כי חיות הבית טובות בטבען מחיות השדה, אך מוטב לכולן שיהיו תחת שלטון האדם, כי כך מוצאות הן קיום. אותו סימן ביחס שבין הזכר והנקבה. על פי הטבע זה חזק יותר, זו חלשה יותר וזה שליט וזו נשלטת; וכסדר זה נמצא בהכרח בכל מין האדם.

קידושין כ, ע"א: כל הקונה עבד עברי, כקונה אדון לעצמו. 

תומס הובס (1679-1588), לויתן, חלק א, פרק יז: הדרך שיהיה מסוגל להגן עליהם מפלישת נוכרים ומפגיעה הדדית... היא שיאצילו את כל כוחם ועוצמתם לאדם אחד, או לאסיפה אחת של אנשים, שעל ידי רוב קולות תוכל לצמצמם את כל רצונותיהם לרצון אחד.
וזה כאילו אמרנו שיֵמנוּ אדם אחד, או אסיפה של אנשים, שיהיו נושאי אישיותם ובכך יכניעו כל אחד – את רצונותיהם לרצונו שלו ואת שיפוטיהם לשיפוטו. לא הסכמה או הרמוניה היא זו, אלא אחדות של כולם באותו איש אחד עצמו, הנעשית על ידי הברית של כל אדם עם כל אדם, בדרך כזו שכאילו היה כל אחד אומר לכל אדם: 'אני מוותר על זכותי למשול בעצמי, ונותן סמכות לאדם הזה או לאסיפת אנשים זו, בתנאי שגם אתה תוותר להם על זכותך ותסמוך את כל פעולותיהם בדרך דומה'.
זוהי הולדתו של אותו לווייתן אדיר, או מוטב אותו אל בן-תמותה אשר לו אנו חבים את שלומנו ואת הגנתנו... ומי שנושא באחריות זו קרוי ריבון ואומרים עליו שהוא בעל שלטון ריבוני; וכל אדם זולתו הוא נתין שלו.  

ז'אן-ז'אק רוסו (1778-1712), על האמנה החברתית, עמ' 22: בני-אדם בודדים המשתעבדים בזה אחר זה לאדם אחד, ויהא מספרם אשר יהא- אני רואה בהם רק אדון ועבדים ואין אני רואה בהם בשום פנים עם ומנהיגו". "אדם זה, אף אם ישעבד את מחצית העולם, יישאר תמיד איש פרטי; עניינו, הנבדל מעניינם של אחרים, לעולם אינו אלא עניין פרטי". 
עמ' 32: על ידי האמנה החברתית מפסיד האדם את חירותו הטבעית וזכות בלתי מוגבלת לכל דבר שנפשו חושקת בו ושהוא יכול להשיגו; והוא זוכה בחירותו האזרחית וגם בקניין של כל מה שיש לו". "מן הראוי שנבחין בבירור בין החירות הטבעית, אשר אין לה גבולות זולת גבולותיהם של כוחות היחיד, לבין החירות האזרחית המוגבלת ע"י הרצון הכללי".   "האדם רוכש במצב האזרחי את החירות המוסרית שהיא בלבד עושה את האדם באמת אדון לעצמו. כי דחיפת התשוקה גרידא היא עבדות, והמשמעת לחוק שקבענו לעצמנו היא החירות".
עמ' 76: מה שצריך לשמש מטרה לכל שיטה של חוקים נמצא שיש להעמידו על שני דברים עיקריים אלו: החירות והשוויון; החירות, מכיוון שבכל מקרה של תלות מפסיד גוף המדינה משהו מכוחו; השוויון, מכיוון שאין החירות יכולה להתקיים בלעדיו.


אגרות א, אגרת פט: העבדות, כמו כל דרכי ד' הישרים, שצדיקים ילכו בם ופושעים יכשלו בם, לא הביאה מצד עצמה לעולם שום תקלה, כי עצם חוק העבדות הוא חוק טבעי בבני אדם, ואין שום הבדל בין העבדות החוקית להעבדות הטבעית "העבדות החוקית" היא העבדות המוסדרת בחקיקה לעומת "העבדות הטבעית" הנוצרת כתוצאה ממבנים חברתיים ומנסיבות אנושיות וסוציולוגיות, אך חסרת חקיקה ואדרבא העבדות החוקית שהיא על פי רשותה של תורה באה לתקן כמה תקלות, שהעבדות הטבעית היא צפויה אליהם. 
למשל, הרי המציאות של עניים ועשירים חלשים וגיבורים דבר מוכרח ונהוג הוא, אם כן אותם שקנו להם נכסים מרובים, שהם משתמשים בכוח המשפט לשכור עובדים עניים לעבודתם, הרי השכירים הללו גם להם עבדים בטבע, מצד ההכרח החברותי, והנה למשל העובדים במכרה-הפחמים, שהם נשכרים מרצונם, הרי הם עבדים לאדוניהם, ובודאי חלק האנשים שהם צריכים להיות שפלים במצב, לולא הרשעה ששלטה כל כך בלבות בני אדם, עד כדי רמיסת משפט, הנה אם היו עבדים קנויים קניין כסף אז היה מצבם יותר טוב. 
למשל עכשיו אנחנו צריכים להערות מוסריות לדאוג בעד חיי העובדים, החומרי והמוסרי, והעשיר שלבו אטום לועג לכל צדק ומוסר, ויותר נוח לו שבמנהרה יחסר אור ואויר, אף על פי שעל ידי זה יתקצרו חייהם של עשיריות אלפים אנשים, וייעשו חולים אנושים, רק שלא יוציא מכיסו עשיריות אלפים שקלים לכונן את המנהרה במצב יותר טוב. 
ואם לפעמים תפול מכרה, ויקברו חיים עובדיה, לא ישים על לב, כי ימצא עבדים אחרים נשכרים. מה שאין כן אם היו העבודות הללו נעשות על פי חוק עבדות חוקית, שהעבדים המה קנין כספו של אדוניהם, אז הדאגה לחייהם ואשרם תהיה שווה לדאגתו על הונו, "כי כספו הוא", אז היו באמת העובדים הדלים הללו יותר מאושרים וצפויים לעתיד יותר טוב.
כורי הפחם היה נושא מדובר בסוף המאה ה-19 ובדוגמה זו עוסק הרבה במאפיינים הכלכליים של העולם המודרני. תמיד יהיו בעלי הון, ותמיד יהיו אנשים חלשים הזקוקים לכסף. מצבם של העובדים השכירים דהיום אינו טוב מזה של עבדים, ובמובן מסוים הוא אף גרוע יותר. קביעת העבדות בחקיקה, טוען הרב, נושאת שני רווחים: א. העובדה שהעבד קנוי לאדונו בכול תגרום לכך שידאג לו, ולא ירצה בחולשתו או באבדנו; ב. חוקי העבדות עצמם מגבילים את כוחו של האדון ומונעים ממנו לעשות בעבד ככל העולה על רוחו.
על כן תורתנו הקדושה היא הולכת בדרכה לרומם את לב האדם, לקרבו אל דרכי אדון כל המעשים ברוך הוא, וממילא כל זמן שהעבדות הטבעית תהיה מוכרחת להיות נהוגה בחברה האנושית, "בראתי יצר הרע בראתי לו תורה תבלין", תהיה העבדות החוקית מבסמתה ומחזירתה לטובה. ההלכה מתייחסת למציאות האנושית הקיימת (עבדות טבעית) ומתווה דרך להעאלתה ולא על ידי שלילתה הגורפת. מבחינה זו הרב הולך בעקבות הרמב"ם.
אמנם כל אלה ההשפעות היו הולכות בדרך ישרה, לולא גרמו חטאינו ועוונות אבותינו להפסיק על משך זמן ארוך את פעולתנו על ידי אור תורתנו על עצמנו ועל העולם כולו. אבל מיום שחרב בית המקדש ונתפזרנו בין העמים אין לך יום שאין קללתו מרובה מחבירו, וחשכת ימי הבינים דווקא אז הרימה ראש, ותעוות את יושר התעודה של אורחות חיים, ותעשה העבדות למפלצת, ותאבד את תעודתה, שהיא לשמור את הכושלים שבבני אדם מתגרת יד אנשים רעים ותקיפים, על ידי מה שתביאם לאותו מצב של בטחון הרכוש כלומר, הגנה עליהן כרכוש, עד שכפי המצב ההווה היה נשקף שיוצא שכרה בהפסדה, ותגמר האנושיות אומר לבטל את חוק העבדות החוקית, אף על פי שלא תעצור כוח לבטל את העבדות הטבעית, גם אין בכוחה להגן על המגרעות, שביטול העבדות החוקית מביא על החלק העבדותי שבבני אדם. זה צריך להיות גנוז בתורה עד תקופת האורה שמציון תצא תורה, "ועשרה אנשים מכל לשונות הגויים יחזיקו בכנף איש יהודי לאמר נלכה עמכם כי שמענו א-לקים עמכם".

עולת ראיה, חלק א: ברוך אתה ה', א-להינו מלך העולם, שלא עשני עבד... גדולה היא ההודאה על אשר נתת לי נשמה עצמית נשמה תכליתית שחפצה החפשי נתון בידה, שהיא עצמה יש לה מטרה בחיים ובמציאות, שהיא נשמת החופש והחירות המפעמת בי בקדושתה, ולא נשפלתי להיות נוצר בתכונה של עבדות, שאין לה חיים עצמיים ורצון מקורי, ולא נוצרה כי אם להיות לכלי שמוש להכשיר על ידה את הרצון העצמי הקדוש והנשגב שבנשמת החפש הטהורה. ועל כן רבה תהלתי לא‑להי חסדי: שלא עשני עבד!
-
עבד כנעני
ויקרא כה (מד) וְעַבְדְּךָ וַאֲמָתְךָ אֲשֶׁר יִהְיוּ לָךְ מֵאֵת הַגּוֹיִם אֲשֶׁר סְבִיבֹתֵיכֶם מֵהֶם תִּקְנוּ עֶבֶד וְאָמָה:
(מה) וְגַם מִבְּנֵי הַתּוֹשָׁבִים הַגָּרִים עִמָּכֶם מֵהֶם תִּקְנוּ וּמִמִּשְׁפַּחְתָּם אֲשֶׁר עִמָּכֶם אֲשֶׁר הוֹלִידוּ בְּאַרְצְכֶם וְהָיוּ לָכֶם לַאֲחֻזָּה:
(מו) וְהִתְנַחַלְתֶּם אֹתָם לִבְנֵיכֶם אַחֲרֵיכֶם לָרֶשֶׁת אֲחֻזָּה לְעֹלָם בָּהֶם תַּעֲבֹדוּ וּבְאַחֵיכֶם בְּנֵי יִשְׂרָאֵל אִישׁ בְּאָחִיו לֹא תִרְדֶּה בוֹ בְּפָרֶךְ:
המשך האגרת: אז תכיר החברה האנושית כולה, כי אחרי תיקון הלב, להיות לב בשר, מלא יושר חנינה חסד ורחמים, ראוי וכשר הוא לירודים שבבני אדם שיהיו כולם מסורים תחת חסות מעולים וצדיקים חכמי לב, שתהיה דאגתם עליהם מתייחסת כיחס הקניין ובזה ימצאו אשרם ובטחונם בחיים. 
אמנם המצב החברותי והמוסרי נעוצים זה בזה על פי דעתו של א-ל דעות ברוך הוא. על כן האנשים הראויים להיות עבדים המה על פי תקונו של עולם אנשים כאלה, שהרחבת חופשתם תביא רעה להם ורעה לעולם, בהיותם בטבעם נוטים לחיים שפלים, שרק על ידי כוח מעיק מבחוץ יתיישרו ויתרוממו, וזה יארע הרבה מהשפעת אבות. 
כי כמו שמעלות הנפש ותכונות לטובה יבאו בחק ירושה כן תכונות שפלות גם כן יהיו למורשה, ולפעמים יקנה אדם לעצמו על ידי התגלות נטיה-תכונה כל כך שפלה, שאלפי דור צריכים להרימה, ויחש האבות פועל, בין מצד היחש החומרי בין מצד הקשר הנפשי, אפילו בריחוק מאד. על כן התגלות השפלות של חם היא פעלה, שהיוצאים מגזעו יותר הם ראויים להיות עבדים משיהיו מושלים בעצמם, ועומק התכונה היא הארירה, שאין ראוי לברוך, שתכונות רמות-ערך ושאיפה לחכמה ואהבת ה' יתברך ובריותיו הן טבועות בהם, להתדבק בו. וכדי להעיד על עומק היושר, שהאנושיות צריכה להמצא בו, מצד השפעתה של תורה, אסור או ראוי על כל פנים שלא למחק חוק העבדות ממציאותו, כי אם לישרו על תכונתו הראויה.
וזהו עומק הרושם שצריך להמצא בדין "יום או יומים"[footnoteRef:1] בדיוק שהרי יסוד כל העונשים, אפילו עונש של הורג נפש, צריך שיהיה נשקל על פי הפלס של תיקון העולם בעתיד, אם כן כל מאורע שיש לו הגנה על העתיד והרוב, חוץ מהיושר הפנימי שבלב, על כרחנו שהעונש צריך שיהיה מוגבל לפי הערך של ההגנה החיצונה, שאם לא יהיה פועל כלל בהכרעתו הרי המשפט יוצא מכלל רחמים ותיקון-עולם לכלל נקמה. על כן כיון שכספו הוא, והאדם חס על כספו, ולא תארע כל כך בנקל הריגת עבד בזדון, מפני הפסד ממונו, על כן לא יוקם, כי אין ראוי למנע ממשפט רושם של שלילת נקמה כי אם תיקון ורחמים על הכלל. ויש לזה רושם גם כן בהראב"ע ז"ל. [1:  	שמות כ"א, ו: "אך אם יום או יומיים יעמד לא יֻקם כי כספו הוא".] 


אבן עזרא: ולא הזכיר הכתוב כאשר ימית האדון עבדו מה הדין שיהיה עליו, כי מנהג האדון לחמול על כספו, שלא להמיתו כאשר יחמול אפילו על בהמתו. והשם ציוה כאשר ייסר האדון את עבדו שלא ייסרנו מוסר אכזרי. כי בראותו שנפשו יוצאה תחת השבט יניחנו. ואם לא יניחנו יהרג בעבורו, כי רחמי השם על כל מעשיו, וכתוב בדוד 'ודם לרוב שפכת' (דה"א כ"ב, ח), ולא היו מישראל.

